b'\n_START_ARTICLE_\nGrad Dragomelj\n_START_PARAGRAPH_\nGrad Dragomelj (nem\xc5\xa1ko Drogembl) je stal vzhodno od vasi Dragomelj ob P\xc5\xa1ati. Njegovo izvorno ime je Drogembl. Vidni so le \xc5\xa1e sledovi nasipa in grajskega jarka po katerem je bila speljana P\xc5\xa1ata.\n_START_SECTION_\nZgodovina\n_START_PARAGRAPH_\nGrad se prvi\xc4\x8d omenja leta 1497, \xc4\x8deprav je nedvomno starej\xc5\xa1i. Na njegovem mestu je pred tem stal dvor (curia, hof) kot manj\xc5\xa1e sredi\xc5\xa1\xc4\x8de upravno-gospodarske enote. Dvor v Dragomlju se omenja \xc5\xbee leta 1312, ko je ljubljanska me\xc5\xa1\xc4\x8danka Eva, vdova po lovskem mojstru Ruprehtu, Nem\xc5\xa1kemu vite\xc5\xa1kemu redu v Ljubljani zastavila svoj dvor v Dragomlju (houe dacz Dragoemel).  Dvor se omenja \xc5\xa1e v listinah iz let 1315, 1374 in 1386. Tega leta se prvi\xc4\x8d omenja stolp Dragomelj (turen Dragomel), ki je bil del jutrnje Ane iz rodu Limber\xc5\xa1kih. Takrat je stolpast gradi\xc4\x8d kupil Hugon Devinski, takratni de\xc5\xbeelni glavar na Kranjskem. Kot grad se omenja leta 1411, ko je Jurij Wachsenstainer od naslednika Devinskih Reinprechta Walseejca v fevd dobil grad Dragomelj (geschloss Dragomel) O zgodovini gradu v Dragomlju skoraj do konca 15. stoletja nimamo pisnih virov._NEWLINE__NEWLINE_Konec 15. stoletja je bil lastnik gradu Dragomelj ljubljanski me\xc5\xa1\xc4\x8dan in trgovec An\xc5\xbee Glanhofer, vendar ni podatkov kdaj in na kak\xc5\xa1en na\xc4\x8din je posest pridobil. An\xc5\xbeeta, ki je pridobil tudi plemi\xc5\xa1ki naslov, je po smrti pred 1507 nasledila vdova Apolonija Glanhofer, ki je na gradu tudi \xc5\xbeivela. Po letu 1513 je grad Dragomelj prevzel sin Franc. Ta je v kme\xc4\x8dkem uporu leta 1515 kmetom prepustil majhen topi\xc4\x8d, s katerim so \xc5\xa1li nad grad \xc4\x8crnelo, ki je bil v lasti \xc5\xbdige in Andreja Lamberga. Franca je nasledil brat An\xc5\xbee, ki je umrl \xc5\xbee 1521. Na gradu in posesti je gospodarila vdova po Francu Ana vse do leta 1536, ko je postal sin Franc polnoleten. Leta 1528 je grad Dragomelj napadlo med 3 do 4.000 Turkov, ki pa gradu niso mogli zavzeti ali po\xc5\xbegati. Leta 1539 je Franc prodal grad Dragomelj (sytz Dragomell) z vsemi pritiklinami grofoma Erazmu in Kri\xc5\xa1tofu Thurnu s Kri\xc5\xbea. Ni znano kako je pri\xc5\xa1lo leta 1541 do tega, da je Franc Glanhofer ponovno prodal grad (geschloss Dragembl) grofu Antonu Thurnu s Kri\xc5\xbea. Antona grofa Thurna kot lastnika gradu Dragomelj je nasledil leta 1573 sin Ahac. Po Ahacovi smrti je grad pre\xc5\xa1el na brata Wolfa. Ta ni imel mo\xc5\xa1kih potomcev, zato je grad pridobil Hans Friderik pl. Herberstein, ki je bil poro\xc4\x8den z najstarej\xc5\xa1o h\xc4\x8derjo Wolfa Thurna Ur\xc5\xa1ulo. Za Herbersteini se tja do srede 18. stoletja zvrsti v lastni\xc5\xa1tvu Dragomlja \xc5\xa1e vrsta fevdalnih rodbin. V prvi polovici 17. stoletja so bili lastniki Tattenbachi, leta 1640 grof Portia, okoli 1650 Janez Andrej Turja\xc5\xa1ki, ki ga je zapustil h\xc4\x8derki Leopoldini Renati, poro\xc4\x8deni prvi\xc4\x8d z grofom Bernardinom Barbom, drugi\xc4\x8d pa z grofom Ferdinandom Ernstom pl. Saurau. V za\xc4\x8detku 18. stoletja so bili gospodarji gospodje Stroblhof, nato pa Lambergi._NEWLINE__NEWLINE_Konec 17. in v za\xc4\x8detku 18. stoletja je za\xc4\x8del grad mo\xc4\x8dno propadati. Grajsko poslopje se je na mo\xc4\x8dvirnih tleh za\xc4\x8delo pogrezati in to \xc5\xbee leta 1719. V letih 1752 \xe2\x80\x93 1758 je grad pripadal grofu Leopoldu Lambergu. \xc5\xbde takrat na gradu niso ve\xc4\x8d stanovali. V za\xc4\x8detku 19. stoletja naj bi pogorel, tako da ga v katastru iz leta 1825 ni ve\xc4\x8d vpisanega.'